هنگو کې په انتخابي غونډه بم چاؤدنه، ١٢کسان وژل ‍شوي 
دپاکستاني طالبانو لخوا دگل په ورځ دمنځنۍ کرمې په سواک سيمه کې د جمعيت علماء اسلام د اميدوار منير خان اورکزي په انتخابي جلسه کې دترسره شوي بمي بريد ذمه واري کۀ هرڅو دپاکستاني طالبانو تحريک په غاړه اخستې خو جمعيت علماء اسلام اوس هم دې خبرې منلو ته تيار نۀ دى
دپاکستان دخيبرپښتونخوا صوبې په هنگو سیمه کې دنهې په ورځ يوځل بيا د مذهبي گوند جمعيت علماء اسلام په انتخابي جلسه کې بم چاودنه شوې چې پکې لږترلږه ١٢کسان مړۀ اؤ د جى يو ايي د اميدوار مفتي سيد جانان په گډون ٣٠ کسان نور ژوبل شوي دي. دسيمې څخه امنيتي سرچينو وائس اف امريکا ډيوه راډيو ته ويلي دي دغه چاودنه هغه مهال شوې ده کله چې د صوبايي اسمبلۍ دپاره د پي کى ۴٧ څخه د جى يو ايي داميدوار مفتي سيدجانان پلويان دهغۀ په حق کې ديو لاريون په شکل کې دپارټۍ غونډې ته روان وؤ. د هنگو دپوليسو مشر سجادخان خبريالانو سره خبرو کې په دغه پيښه کې د ١٢ؤ کسانو د وژل کيدو اؤ ٣٠ؤ د ژوبل کيدو پخلى کړى اؤ وايي دچاودنې څخه وروستو په سيمه کې دلټونې عمليات پيل کړل شوي دي. په دغه پيښه کې مړۀ اؤ زخميان سيمه ايز هسپتال ته رسؤل شوي چې پکې د مفتي سيدجانان وضعيت دخطرې څخه بهر ښودل شوى خو ديوشمير نورو ژوبل شوؤ کسانو حالت مرگونى دى چې لۀ دې امله دمړو شمير کې داضافي انديښنه ده. ددې پيښې څخه يوازې يوه ورځ دمخه د قبائيلي سيمې منځنۍ کرمې ايجنسۍ دپاړه چمکنۍ په سيواک سيمه کې دجمعيت علماء اسلام ف د اميدوار منيرخان اورکزي په جلسه کې دشوې بمې چاودنې له امله ١٨ کسان مړۀ اؤ ۴٥ ژوبل شوي وؤ . په يو شواروز کې دننه د جى يوايي په انتخابي کمپائن دغه دوهمه بمي چاودنه ده چې پکې اتويشت کسان وژل شوي اؤ په لسگونو نور ژوبل شوي . دپاکستاني طالبانو لخوا دگل په ورځ دمنځنۍ کرمې په سواک سيمه کې د جمعيت علماء اسلام د اميدوار منير خان اورکزي په انتخابي جلسه کې دترسره شوي بمي بريد ذمه واري کۀ هرڅو دپاکستاني طالبانو تحريک په غاړه اخستې خو جمعيت علماء اسلام اوس هم دې خبرې منلو ته تيار نۀ دى چې دهغوئ په جلسو کې کيدونکې بمي چاودنې طالبان کوي. دجمعيت علماء اسلام خيبرپښتونخوا صوبې وياند مولانا جليل جان ډيوه راډيو سره خبرو کې وئيلي دي " مونږ نۀ منو چې زمونږ دپارټۍ په انتخابي فعاليتونو ترسره شوؤ ددهشت گردۍ دغه پيښو کې طالبان لاس لري ځکه چې طالبان کله هم داسې ظلم نۀ شي کولى" خو کله چې ډيوه راډيو دهغه څخه وپوښتل چې هرکله طالبان پخپله خلۀ اقرار کوي چې دمنير اورکزي په جلسه کې بمي چاودنه هغوئ کړې ده نو تاسو سره څه جواز پاتې کيږي چې د طالبانو دعوه ونۀ منئ؟ دجى يوايي وياند وويل دهغوئ گوند ددغسي تخريبي کارروائيو غندنه ضرور کوي خو په دې خبره هيڅ کله باور نۀ لري چې په دغو پيښو کې دطالبانو لاس دى. البته دجمعيت علماء اسلام يو بل مهم مشر حاجي غلام علي ډيوه راډيو ته وويل " وړومبى خو مونږ دپاره دا دمنلو نۀ ده چې طالبان داسلامي فکر لرونکي گوند جى يو ايي په ضد دغسې عمليات ترسره کړي خو کۀ چرې دغه چاودنو کې په رښتيا طالبان يا هرڅوک لاس لري مونږ يې په کلکه غندنه کوؤ اؤ دا ښکاره ترهگري بولو" دعوامي نيشنل پارټۍ لخوا هم دجمعيت علماء اسلام په جلسو دترسره شوؤ دغو بمي چاودنو سخته غندنه شوې ده اؤ دغه گوند وايي اوس بايد دطالبانو طرفدار قوتونه دا تسليم کړي چې وسله وال طالبان د اى اين پي، پي پي پي يا ايم کيو ايم سره دښمني نۀ بلکې دملک،ائين،قانون اؤ جمهوريت سره دښمي لري. د عوامي نيشنل پارټۍ وياند زاهد خان ډيوه راډيو ته وويل تراوسه چې به مونږ د ترهگرۍ دپيښو ښکار کيدو اؤ نورو گوندونو ته به موچغې وهلې چې ددې شي مخنيوى پکار دى گنې که نن په مونږ ده نو سبا تاسو هم خوندي نۀ شئ پاتې کيدى خو هيچا زمونږ چغې نۀ اوريدې اؤ تورونه به يې لگول چې دا تاسو دخپلې واکمنۍ د دورې سزا وينئ نو نن مونږ ددغو خلکو نه پوښتنه کوؤ چې اوس تاسو دکومې خبرې سزا وينئ؟ زاهد خان وويل عوامي نيشنل پارټي دهر رقم ترهگرۍ په کلکه غندنه کوي چې هغه دهرچا لخوا په هر چا کيږي اؤ ددې ستونزې يوازينى حل داگڼي چې دملک ټول جمهوري قوتونه بايد دترهگرۍ په ضد يو موټى شي. بايد په ډاگه وي چې پاکستان کې په يوولسمه مئ عام انتخابات کيدونکي دي خوددغه انتخاباتو داعلان کيدو سره سم دپاکستان په دريوؤ صوبو خيبرپښتونخوا،سندهـ اؤ بلوچستان کې په دسياسي گوندونو په اميدوارانو اؤ دفترونو يو شمير بمي چاودنې اؤ ځان مرگي بريدونه ترسره شوي چې په پکې د١١م اپريل څخه راپديخوا تردې مهاله لږترلږه ٨٥کسان مړۀ اؤ په شلگونو نور ژوبل شوي دي دترهگرۍ په دغو پيښو کې دزياترو ذمه واري دپاکستاني طالبانو تحريک په غاړه اخستې ده